Diari Oficial de la Generalitat Valenciana


Sumari del DOGV 7356, del 09-09-2014 (2014/8188)

RESOLUCIÓ de 5 de setembre de 2014, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre l'Agència Valenciana del Turisme i Aena Aeropuertos, SA, per a la cessió temporal i gratuïta de superfície en l'Aeroport d'Alacant-Elx.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7356

Data del DOGV
:   09-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8188


Data del document
:   05-09-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 5 de setembre de 2014, de la directora general del Secretariat del Consell i Relacions amb Les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre l'Agència Valenciana del Turisme i Aena Aeropuertos, SA, per a la cessió temporal i gratuïta de superfície en l'Aeroport d'Alacant-Elx. [2014/8188]  
L'Agència Valenciana del Turisme i Aena Aeropuertos, SA, han subscrit, prèvia tramitació reglamentària, l'1 de juny de 2014, el conveni de col·laboració per a la cessió temporal i gratuïta de superfície en l'Aeroport d'Alacant-Elx.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 802/2014 i que figura com a annex d'esta resolució.  
  
València, 5 de setembre de 2014.- La directora general del Secretariat del Consell i Relacions amb Les Corts: Marta Martí Arador.  
  
  
CONVENI DE COL·LABORACIÓ ENTRE L'AGÈNCIA VALENCIANA DEL TURISME I AENA AEROPUERTOS PER A LA CESSIÓ TEMPORAL I GRATUÏTA DE SUPERFÍCIE EN L'AEROPORT D'ALACANT-ELX  
  
Madrid, 1 de juny de 2014  
  
Reunits  
  
D'una part, Máximo Buch Torralva, conseller d'Economia, Indústria, Turisme i Ocupació de la Generalitat, i president de l'Agència Valenciana del Turisme, que intervé en este acte en nom i representació d'esta última entitat de dret públic, subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, modificat pel Decret 101/2011, de 26 d'agost del Consell, i per l'article 4 del Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació. El domicili de la referida entitat de dret públic, als efectes d'este document, està situat a València, ciutat administrativa 9 d'Octubre del carrer de Castán Tobeñas, número 77, Torre 2, planta tercera.  
  
La seua legitimació i representació per a este acte es deriva de la seua condició de conseller d'Economia, Indústria, Turisme i Ocupació, d'acord amb el que establix l'article 2 del Decret 20/2012, de 7 de desembre, del president de la Generalitat, pel qual es nomenen consellers, secretari i portaveu del Consell, i a qui correspon exercir la presidència de l'esmentada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, i està autoritzat per a la firma d'este conveni en virtut del que establix la lletra e del número 2 de l'esmentat article 5.  
I d'una altra part, Manuel Fernández Bosch, en qualitat de director de Servicios Comerciales y Gestión Inmobiliaria de Aena Aeropuertos SA (d'ara en avant, Aena Aeropuertos), CIF A-86212420, amb domicili als efectes d'este conveni a Madrid, carrer Arturo Soria, 109 (CP 28117), en nom i representació d'esta societat en virtut de poder mercantil atorgat pel seu conseller delegat el 28 de novembre de 2012, davant del notari de Madrid, Javier Barreiros Fernández, amb el número 2292 del seu protocol i inscrits en el Registre Mercantil de Madrid, tom 29806, foli 196, secció 8, full núm. M 518648, inscripció anotació 23, data 12.12.2012.  
EXPOSEN  
  
I. Que Aena Aeropuertos és una Societat Anònima Estatal, l'objecte social de la qual és, entre d'altres, l'ordenació, direcció, coordinació, explotació, conservació, administració i gestió dels aeroports d'interés general i titularitat estatal i dels heliports gestionats per Aena Aeropuertos i dels servicis associats.  
II. Que Aena Aeropuertos és propietària de l'Aeroport d'Alacant-Elx (d'ara en avant, «l'Aeroport»), com a conseqüència de l'aportació realitzada per l'entitat pública empresarial Aeropuertos Españoles y Navegación Aérea (AENA) en escriptura autoritzada davant del notari de l'Il·lustre Col·legi de Madrid, José María Regidor Cano, el dia 31 de maig de 2011 i inscrita en el Registre Mercantil de Madrid en el tom 28.806, secció 8, foli 211, full M-518648, de conformitat amb el que establix el Reial Decret Llei 13/2010, de 3 de desembre, d'actuacions en l'àmbit fiscal, laboral i liberalitzadores per a fomentar la inversió i la creació d'ocupació.  
III. Que la finalitat de l'Agència Valenciana del Turisme, entre altres aspectes, és la d'execució, coordinació i impuls d'accions de promoció i desenrotllament del sector turístic a la Comunitat Valenciana, i potenciar esta oferta per mitjà de la comercialització, informació, i difusió del producte turístic de la Comunitat Valenciana, i en general la realització de les activitats necessàries per a una millor promoció de l'oferta turística de la Comunitat Valenciana.  
D'acord amb la referida finalitat, l'Agència Valenciana del Turisme té aprovats entre els seus programes d'actuació el corresponent a la Xarxa d'Oficines d'Informació Turística de la Generalitat Valenciana, denominada «Xarxa TouristInfo» destinada a l'impuls, la coordinació, el manteniment i l'ampliació d'una xarxa d'estes característiques, que siga homogènia quant a cobertura, imatge corporativa, continguts, instruments de suport i procediments d'atenció i acollida al turista; tot això amb l'objectiu d'oferir al visitant de la Comunitat Valenciana un conjunt integral de servicis orientats a millorar el grau de satisfacció i la comunicació i difusió dels productes turístics de la Comunitat Valenciana en destinació.  
IV. Que per a les parts firmants, el millor posicionament i coneixement nacional i internacional de la Comunitat Valenciana, així com la millor acollida als viatgers i clients turístics de la província d'Alacant i de les ciutats d'Elx i d'Alacant, suposen un valor afegit per a la consecució dels seus propis objectius i el bon desenrotllament dels seus fins de promoció indicats. En eixe sentit, els compareixents tenen la disposició de reforçar la seua col·laboració per a millorar els servicis d'informació turística que s'oferixen a l'Aeroport sobre la ciutat d'Elx, la ciutat d'Alacant, la província d'Alacant i la Comunitat Valenciana, i tots aquells que es puguen impulsar i posar en marxa en el futur, en el marc de la Xarxa Tourist Info.  
V. Que Aena Aeropuertos, està interessada a col·laborar amb l'Agència Valenciana del Turisme en l'esmentat projecte per mitjà de la cessió de l'ús d'una superfície a l'Aeroport i de l'estructura modular instal·lada sobre esta, per a la prestació de servicis d'informació turística. Esta superfície i l'estructura modular estan situades en la Nova Àrea Terminal de l'Aeroport d'Alacant-Elx, que apareix delimitada en els plànols que s'adjunten com a annex 1 d'este conveni (d'ara en avant, la «superfície», terme que inclou la mateixa superfície cedida així com l'estructura modular instal·lada sobre esta).  
  
VI. Que de conformitat amb l'anterior, ambdós parts determinen, de comú acord, subscriure este conveni de col·laboració, que es regirà sobre la base de les següents  
  
  
CLÀUSULES  
  
1. Objecte del conveni  
1.1. Cessió de l'ús de la superfície  
Aena Aeropuertos cedix temporalment i gratuïtament l'ús de la superfície descrita en l'expositiu V a l'Agència Valenciana del Turisme, la qual l'accepta en les condicions pactades en este document.  
Si per obres de remodelació, ampliació, reforma, construcció d'una nova terminal en l'Aeroport, per motius de seguretat o per alguna altra causa justificada, es veu afectada la superfície cedida, Aena Aeropuertos, sempre que les disponibilitats de l'Aeroport ho permeten, haurà de posar a disposició de l'Agència Valenciana del Turisme de forma provisional o definitiva un espai de característiques anàlogues a les de la superfície objecte del conveni. L'Agència Valenciana del Turisme continuarà exercint l'Activitat, tal com esta es definix més avant, en els espais que es posen a la seua disposició. L'Agència Valenciana del Turisme assumirà els gastos que n'origine el trasllat.  
  
1.2. Ús de la superfície  
L'Agència Valenciana del Turisme destinarà la superfície únicament i exclusivament a l'activitat d'una Oficina d'informació turística permanent, pertanyent a la Xarxa d'Oficines d'Informació Turística de la Comunitat Valenciana Xarxa ?Tourist Info?, denominada Tourist Info Aeroport d'Alacant-Elx (d'ara en avant l?«Activitat»), amb un horari subordinat a les necessitats operatives i comercials de l'Aeroport d'Alacant-Elx, i subjecta als termes, les condicions i les obligacions contingudes en este conveni i en els documents que s'hi acompanyen, així com altres disposicions dictades o que es puguen dictar en el futur sobre el particular, a més dels acords que puguen establir, sempre que hagen sigut aprovats per l'autoritat competent de la Direcció d'Aena Aeropuertos.  
L'Activitat suposarà l'execució, la coordinació i l'impuls d'accions de promoció i desenrotllament del sector turístic a la Comunitat Valenciana, i potenciarà esta oferta en l'aeroport per a la difusió del producte turístic de la Comunitat Valenciana, i en general la realització de les activitats necessàries per a una millor promoció de l'oferta turística de la Comunitat Valenciana.  
Independentment al que s'ha estipulat en este conveni, l'Agència Valenciana del Turisme, per a la realització de l'Activitat descrita, podrà subscriure un conveni de col·laboració per a l'adhesió a la Xarxa Tourist Info, amb els organismes públics que se citen a continuació per al compliment dels fins establits, inclosa la dotació de personal informador:  
  
- Patronat Provincial de Turisme de la Costa Blanca.  
- Ajuntament d'Elx.  
- Ajuntament d'Alacant.  
Aena Aeropuertos autoritza que estos organismes públics col·laboren amb l'Agència Valenciana del Turisme en la realització de l'Activitat descrita, que no suposarà cap cessió o subarrendament o qualsevol altra figura jurídica anàloga. Aena Aeropuertos serà aliena totalment a estes relacions i a allò que s'ha estipulat entre ambdós. L'Agència Valenciana del Turisme, serà l'únic responsable davant d'Aena Aeropuertos, de tot allò que s'ha acordat en este conveni.  
Es prohibix expressament el desenrotllament a la superfície de qualsevol altra activitat diferent de l'autoritzada, així com la possibilitat de dur a terme activitats de venda, reserva d'establiments turístics, lloguer de cotxes o altres mitjans de transport i, en general, totes les activitats comercials.  
L'Agència Valenciana del Turisme no inclourà en la superfície més publicitat que la pròpia i, si és el cas, la del Patronat Provincial de Turisme de la Costa Blanca, la de l'Ajuntament d'Elx i la de l'Ajuntament d'Alacant. Queda expressament prohibida la inclusió en la superfície de qualsevol altre tipus de publicitat aliena al projecte objecte d'este conveni, tant de col·laboradors com de qualsevol altra empresa o producte. Així mateix, queda expressament prohibida la possibilitat de dur a terme activitats de venda de productes.  
L'Agència Valenciana del Turisme es compromet que la instal·lació cedida es destine exclusivament als usos definits en este conveni i, conseqüentment, no podrà ser destinada a usos diferents dels d'ací assenyalats, sense que en cap cas s'hi puga dur a terme cap activitat de caràcter comercial.  
El canvi de l'Activitat sense l'expressa autorització prèvia per escrit d'Aena Aeropuertos serà causa de resolució automàtica per incompliment d'este conveni, a discreció d'Aena Aeropuertos.  
L'Agència Valenciana del Turisme està obligada a complir amb les limitacions d'ús o exercici de l'activitat que s'establisquen en este conveni.  
Així mateix, l'Agència Valenciana del Turisme durà a terme a càrrec seu totes les tasques de manteniment preventiu i correctiu de la superfície. Així mateix s'ocuparà del control del compliment de la normativa mediambiental i de seguretat laboral que siga legalment exigible amb motiu de l'ús i ocupació de la superfície.  
  
2. Duració i efectes  
2.1. Duració del conveni  
El termini de duració del conveni, de compliment obligatori des del dia de la firma d'este document (d'ara en avant, la «Data d'Inici»), serà d'1 any, amb pròrroga automàtica per successius períodes d'un any fins a un màxim total de quatre, excepte denúncia de les parts, amb un mes d'antelació.  
2.2. Extinció del conveni  
Este conveni quedarà extingit l'últim dia del termini de duració fixat en la clàusula 2.1 (d'ara en avant, la «Data d'Extinció»). El conveni s'extingirà en la mencionada data sense necessitat de requeriment de ni cap preavís.  
Una vegada arribada la Data d'Extinció, l'Agència Valenciana del Turisme haurà de desallotjar la superfície i deixar-la en les condicions pactades en este conveni.  
  
3. Subministraments  
L'Agència Valenciana del Turisme es farà càrrec directament de tots els gastos derivats de la dotació de mobiliari i d'altres elements d'imatge de l'estructura modular situada en la superfície cedida, de les instal·lacions elèctriques i de telecomunicacions (o, alternativament, si és el cas, sistema wifi) que este requerisca, gastos derivats de la neteja de la superfície i evacuació de residus, de la seguretat i de l'atenció al públic.  
  
Seran per compte de l'Agència Valenciana del Turisme aquells consums realitzats en la superfície o amb motiu de l'activitat que s'hi duga a terme, com ara energia elèctrica, aigua, climatització, residus sòlids, etc., així com els gastos ocasionats pels consums i utilització de servicis de telecomunicacions. Amb este fi, s'hi instal·laran els comptadors que siguen necessaris per a determinar els consums efectuats. En aquells casos en què no hi haja comptadors independents per a mesurar els consums, Aena Aeropuertos els podrà repercutir a l'Agència Valenciana del Turisme, aplicant-hi un preu estimat per unitat, en funció de la superfície cedida, la potència instal·lada, el nombre d'hores de funcionament, etc.  
L'Agència Valenciana del Turisme contractarà estos servicis amb Aena Aeropuertos, els quals es documentaran en un contracte diferent d'este conveni.  
  
4. Entrega de la superfície  
La superfície s'entregarà a l'Agència Valenciana del Turisme, que la rebrà de plena conformitat i en l'estat que recollirà l'acta d'entrega corresponent.  
L'Agència Valenciana del Turisme es compromet a mantindre la superfície i els equips que s'hi instal·len amb la màxima diligència i atenció.  
L'Agència Valenciana del Turisme haurà de dur a terme pel seu compte les obres d'adaptació de l'estructura modular de la superfície, d'acord amb les determinacions que s'indiquen a continuació.  
- Les obres d'adaptació de la superfície hauran de dur-se a terme necessàriament en els horaris que indique Aena Aeropuertos.  
- Una vegada l'Agència Valenciana del Turisme haja fet les obres d'adaptació, no podrà realitzar cap altra obra en la superfície sense el consentiment previ i per escrit de l'Aena Aeropuertos.  
  
Les autoritzacions i llicències administratives que, si és el cas, necessite per a l'exercici de l'Activitat, incloent-hi les obres que haja de realitzar en la superfície, hauran de ser sol·licitades, tramitades i obtingudes per l'Agència Valenciana del Turisme davall la seua exclusiva responsabilitat i, en tot cas, s'hauran d'obtindre abans de la utilització de la superfície.  
En conseqüència, seran a càrrec exclusiu de l'Agència Valenciana del Turisme tots els gastos, les taxes, els impostos i totes les quantitats que siguen exigibles per la tramitació i obtenció d'este autoritzacions, així com per l'exercici de l'Activitat. Si l'Agència Valenciana del Turisme no ha obtingut les esmentades llicències, haurà d'indemnitzar Aena Aeropuertos per tots els costos en què esta incórrega. La falta d'obtenció de les llicències no permetrà a l'Agència Valenciana del Turisme l'inici de l'activitat, i per tant es produirà la resolució del conveni.  
  
  
  
5. Funcionament de l'Aeroport  
5.1. Tancament o accés restringit a l'Aeroport  
L'Agència Valenciana del Turisme assumix expressament que la direcció de l'Aeroport podrà en qualsevol moment amb motiu de la realització d'obres de remodelació o per motius de seguretat, tancar o restringir al públic l'accés a l'Aeroport, o a una part, o bé prohibir l'entrada de qualsevol persona pels períodes que estime convenients; sense que això faculte l'Agència Valenciana del Turisme a reclamar cap indemnització per cap concepte a Aena Aeropuertos  
  
5.2. Normes de funcionament intern de l'aeroport i normativa aplicable  
L'Agència Valenciana del Turisme accepta totes les normes i els reglaments de funcionament de l'aeroport vigents en cada moment, i s'obliga a complir-los.  
L'Agència Valenciana del Turisme es compromet a complir la normativa mediambiental, a complir tota la normativa aplicable als treballadors en matèria de treball, seguretat social i prevenció de riscos laborals, així com a observar totes les disposicions que hi siguen d'aplicació en matèria de seguretat aeroportuària i operacional.  
  
6. Cessió i subarrendament  
L'Agència Valenciana del Turisme no podrà, al seu torn, cedir ni subarrendar, totalment o parcialment, la superfície, ni transmetre a un tercer, en tot o en part, la seua posició contractual i/o drets o obligacions que es deriven d'este conveni.  
No tindrà la consideració de subarrendament ni transmissió de drets o obligacions allò que s'ha estipulat en la clàusula 1.2 Ús de la superfície, mentres estiga emparat pel conveni Tourist Info.  
Els drets derivats a favor de l'Agència Valenciana del Turisme en virtut del conveni no podran ser objecte de cap gravamen o càrrega. L'embargament, cessió, execució de qualsevol tipus dels drets derivats d'este conveni es considerarà com a cessió no autoritzada, la qual cosa donarà lloc a la resolució del conveni, a elecció d'Aena Aeropuertos.  
  
  
7. Obres de millora en la superfície  
7.1. Obres de millora realitzades per Aena Aeropuertos  
L'Agència Valenciana del Turisme estarà obligada a permetre la realització per Aena Aeropuertos d'obres de millora l'execució de les quals no puga diferir-se fins a la data d'extinció.  
Si Aena Aeropuertos es proposara dur a terme una d'estes obres haurà de notificar-ne per escrit a l'Agència Valenciana del Turisme la naturalesa i la duració previsible, sempre que siga possible d'acord amb les circumstàncies del cas, almenys amb trenta (30) dies d'antelació.  
L'Agència Valenciana del Turisme no tindrà dret a cap indemnització en cas d'obres en les zones comunes de l'Aeroport, tant si la priven directament de l'ús de la superfície com si no.  
7.2. Dotació de l'estructura modular instal·lada en la superfície  
L'Agència Valenciana del Turisme s'encarregarà del disseny i la producció de la dotació de mobiliari, elements d'imatge, equipament informàtic i d'altres en la superfície cedida per a informació turística, i garantirà que les especificacions tècniques s'adapten en tot moment a la normativa de seguretat i usos vigent a l'Aeroport.  
  
8. Obligacions de l'Agència Valenciana del Turisme  
8.1. Facultat d'inspecció i accés d'Aena Aeropuertos  
L'Agència Valenciana del Turisme permetrà el lliure accés a Aena Aeropuertos, així com a tota persona que aquest autoritze, per a comprovar el compliment de les altres obligacions que s'establixen en el conveni, sempre que (i) hi haja l'avís oportú, a fi de pertorbar el mínim possible; i (ii) la visita s'efectue en presència d'este, excepte el que disposa el paràgraf següent.  
En cas d'urgència o força major, Aena Aeropuertos també podrà, per si mateix o per mitjà de persona autoritzada, accedir a la superfície cedida per a atendre les reparacions o revisions que siguen oportunes. En estos casos, Aena Aeropuertos ho comunicarà immediatament a l'Agència Valenciana del Turisme.  
L'Agència Valenciana del Turisme haurà de respectar, en tot cas, les vies d'accés que permeten el pas de persones fins a la superfície, sense obstaculitzar en cap moment les vies d'accés a la superfície ni depositar-hi aliments ni productes derivats de la seua Activitat.  
8.2. Activitats prohibides  
En cap cas l'Agència Valenciana del Turisme podrà realitzar cap activitat que supose el deteriorament o detriment de la superfície. En cas d'incompliment d'esta obligació, i sense perjuí de l'acció resolutòria del conveni que puga correspondre a Aena Aeropuertos, l'Agència Valenciana del Turisme serà directament responsable de les pèrdues o danys causats a la superfície o a l'Aeroport.  
Així mateix, queda expressament prohibida la venda o oferiment de productes alimentaris en l'oficina d'informació turística instal·lada en la superfície, o la realització de qualsevol activitat de caràcter comercial.  
  
8.3. Reparacions, avaries i desperfectes  
L'Agència Valenciana del Turisme haurà de mantindre, a càrrec seu, la superfície en bon estat de conservació, funcionament, seguretat i neteja, així com els seus accessoris, equipament i instal·lacions, i efectuar les reparacions que calguen d'acord amb el que establix este conveni i, si és el cas, al que puga establir-se en les normes de funcionament de l'Aeroport.  
L'Agència Valenciana del Turisme es compromet a informar Aena Aeropuertos, en el termini més breu possible, de l'existència de qualsevol avaria o desperfecte, sinistre o deteriorament produït en la superfície, les seues instal·lacions, servicis o accessoris, així com a procedir immediatament a la seua reparació, llevat que la realització d'estes reparacions requerisca autorització prèvia d'Aena Aeropuertos i, en este cas, l'haurà d'informar immediatament i consultar abans de dur a terme qualsevol reparació.  
El cost de totes les reparacions serà abonat per l'Agència Valenciana del Turisme, excepte les que afecten l'estructura de la superfície o siguen de caràcter extraordinari, llevat que hagen sigut causades per l'actuació de l'Agència Valenciana del Turisme.  
Sense perjuí de l'anterior, l'Agència Valenciana del Turisme haurà de realitzar per si mateix les reparacions necessàries de caràcter urgent a la superfície, a criteri d'Aena Aeropuertos, per a evitar una pèrdua o dany imminent a la superfície. Estes reparacions hauran de fer-se de manera competent i complint amb tota la normativa en vigor. L'Agència Valenciana del Turisme serà responsable de qualsevol dany causat a l'Aeroport.  
  
9. Obligacions d'Aena Aeropuertos  
Aena Aeropuertos s'obliga a mantindre a l'Agència Valenciana del Turisme en la pacífica possessió de la superfície d'acord amb les condicions acordades en este conveni, així com complir amb totes les obligacions que el conveni li imposa.  
De la mateixa manera, Aena Aeropuertos assumix les obligacions següents:  
1. Autoritzar el personal contractat per a l'atenció de l'oficina Tourist Info, i els alumnes en pràctiques que hi presten els seus servicis, a l'accés a la cantina, l'aparcament i la resta de servicis en les mateixes condicions que qualsevol empleat de les concessions comercials que efectuen la seua activitat a l'aeroport.  
2. Senyalitzar el servici en l'entorn de l'Aeroport d'Alacant-Elx i difondre'n l'existència a través dels seus suports informatius.  
  
3. De la mateixa manera, donarà tot tipus de facilitats per a l'enviament de material informatiu a l'Oficina, dins del compliment dels procediments de l'Aeroport.  
4. Informar puntualment a l'oficina Tourist Info de quantes activitats, novetats, etc. puguen afectar el funcionament de l'Aeroport i siguen d'interés per als usuaris, de manera que esta oficina es convertisca en via privilegiada d'informació turística de l'Aeroport d'Alacant-Elx a tota la Xarxa Tourist Info.  
5. Difondre en els fullets i suports digitals, si és el cas, sobre els servicis, les instal·lacions, etc. del mateix Aeroport d'Alacant-Elx, l'existència d'esta oficina Tourist Info com a Servici d'Informació Turística del municipi d'Elx, del municipi d'Alacant, de la província d'Alacant i de la Comunitat Valenciana.  
  
10. Responsabilitats de l'Agència Valenciana Del Turisme  
L'Agència Valenciana del Turisme es farà responsable directament i exclusivament de les pèrdues o danys de qualsevol índole que puguen ocasionar-se a Aena Aeropuertos, a tercers, a persones o coses, per qualsevol causa atribuïble a l'Agència Valenciana del Turisme i a l'Activitat que realitza.  
  
11. Supòsits d'absència de responsabilitat d'Aena Aeropuertos  
Aena Aeropuertos no serà responsable en cap cas dels furts, robatoris, pèrdues, danys o destrosses, siga quina en siga la causa, que puguen produir-se en els béns, les instal·lacions o les persones empleades en la superfície o en les usuàries d'esta. La dita responsabilitat haurà de ser assumida únicament i exclusivament per l'Agència Valenciana del Turisme, la qual, de conformitat amb este conveni, haurà de tindre degudament assegurada la responsabilitat esmentada.  
Aena Aeropuertos no respondrà per la cessació o interrupció dels servicis i instal·lacions de què gaudix la superfície que es produïsquen per causes alienes a la seua voluntat.  
Així mateix, Aena Aeropuertos no assumirà cap responsabilitat de caràcter laboral respecte al personal empleat per l'Agència Valenciana del Turisme en el seu negoci, que dependrà únicament i exclusivament d'este últim.  
Aena Aeropuertos tampoc assumirà cap responsabilitat per qualsevol acció que haja sigut realitzada pels altres arrendataris de l'Aeroport, el personal, els proveïdors o els clients, o per les empreses que estos subcontracten.  
L'Agència Valenciana del Turisme renuncia expressament a tota reclamació per responsabilitat contra Aena Aeropuertos en els casos descrits en els apartats precedents o en qualsevol supòsit que, d'acord amb este conveni, no es trobe dins de l'esfera d'obligacions d'Aena Aeropuertos.  
  
12. Assegurances  
L'Agència Valenciana del Turisme contractarà les següents pòlisses de responsabilitat civil, des de la data d'este conveni i fins a la seua finalització, amb una companyia d'assegurances de reconeguda solvència, en els termes següents:  
Pòlissa Responsabilitat Civil General per danys materials, lesions personals i les seues conseqüències ocasionats a Aena Aeropuertos SA i/o a tercers per fets ocorreguts en relació amb l'activitat objecte de l'expedient, amb un límit d'indemnització mínim de 600.000 - per sinistre o 1.200.000 - per sinistre i any.  
Aena Aeropuertos, SA, haurà de figurar com assegurat addicional i tercer en la pòlissa.  
Pòlissa Responsabilitat Civil Patronal que garantisca els danys personals ocasionats als mateixos empleats del contractista en relació amb l'execució dels treballs en aeroports, amb un límit d'indemnització mínim de 150.000 - per víctima.  
Aena Aeropuertos, SA, haurà de figurar com assegurat addicional en la pòlissa.  
A efecte de l'anterior, l'Agència Valenciana del Turisme entregarà a Aena un certificat d'assegurances en què apareguen, com a mínim, les dades següents:  
- Número i títol de l'expedient.  
- Efecte i venciment de la pòlissa.  
- Riscos coberts.  
- Límits d'indemnització.  
- Franquícies aplicables.  
L'Agència Valenciana del Turisme pagarà les primes i entregarà anualment a Aena Aeropuertos còpia de les assegurances contractades i dels rebuts pagats. En qualsevol moment, i a petició d'Aena Aeropuertos, l'Agència Valenciana del Turisme haurà d'acreditar que està al dia en el pagament de les dites primes, de conformitat amb les estipulacions de les pòlisses d'assegurances, i que les condicions d'estes pòlisses cobrixen adequadament els riscos descrits en el paràgraf anterior. L'Agència Valenciana del Turisme es compromet a no realitzar cap acte que puga donar lloc a limitacions de cobertura o a l'anul·lació de la pòlissa que cobrisca la superfície cedida.  
  
13. Suspensió temporal i resolució  
Aena Aeropuertos podrà suspendre temporalment els efectes d'este conveni i l'Agència Valenciana del Turisme accepta expressament l'exercici de tal dret, sempre que resulte estrictament necessari per a la seguretat o l'adequat funcionament de l'Aeroport. En virtut d'este dret, Aena Aeropuertos podrà procedir a la clausura temporal de la superfície cedida, la recuperació unilateral de la superfície ocupada pel temps que siga necessari o qualsevol altra limitació igualment temporal de l'Activitat de l'Agència Valenciana del Turisme que resulte necessària per a tals fins.  
Seran causes de resolució d'este conveni, a més de l'incompliment de les clàusules que conté, l'acord mutu entre les parts o la força major, cas fortuït o circumstàncies derivades de l'operativitat o seguretat aeroportuària.  
Una vegada produïda l'extinció del conveni per qualsevol causa, entre d'altres pel compliment del termini de duració, per incompliment d'una de les parts o per acord de les parts, l'Agència Valenciana del Turisme haurà de deixar d'ocupar la superfície, i retirar a càrrec seu tots els articles, així com les instal·lacions que no siguen fixes que hi haja aportat, en els quinze dies següents a l'extinció. L'Agència Valenciana del Turisme deixarà la superfície vàcua i expedita i en l'estat originari en què la va rebre, amb els equips que esta hi té instal·lats. L'Agència Valenciana del Turisme haurà de fer entrega a Aena Aeropuertos de la possessió de la superfície, per mitjà de la subscripció d'una acta de devolució.  
L'Agència Valenciana del Turisme no tindrà cap dret d'indemnització, per qualsevol concepte, pel fet de produir-se la resolució o extinció del conveni.  
  
14. Comité de seguiment del conveni  
Per a facilitar un òptim funcionament d'este conveni i millorar l'intercanvi d'informació i la planificació d'actuacions, es constituirà, en el termini de quinze dies a partir del de la formalització, un comité mixt de seguiment, format per un representant, nomenat per cada entitat firmant del conveni, que s'encarregarà d'impulsar actuacions conjuntes i buscarà en el desenrotllament d'estes el major rendiment del conveni. De comú acord, es podrà donar cabuda en el comité, amb veu però sense vot, a les Institucions públiques recollides en la clàusula 1.2. Ús de la superfície, és a dir, el Patronat Costa Blanca, l'Ajuntament d'Alacant i l'Ajuntament d'Elx.  
Per a una major operativitat, els membres del comité de seguiment podran delegar de forma general la seua representació en les seues diferents reunions.  
Este comité podrà reunir-se tantes vegades com siga requerit per qualsevol de les parts firmants, si bé ho farà, com a mínim, cada sis mesos. De totes les reunions mantingudes s'estendrà acta, que haurà de ser firmada per tots els assistents.  
  
15. Jurisdicció  
La interpretació del contingut del conveni, es resoldrà de mutu acord. No obstant això, qualsevol discrepància en l'aplicació o interpretació serà sotmesa a la competència dels tribunals de Madrid, amb renúncia expressa de les parts interessades al fur que puga correspondre'ls.  
I en prova de conformitat, ambdós parts firmen el conveni, per duplicat exemplar i a un únic efecte, al lloc i en la data assenyalats al començament.  
  
L'Agència Valencia del Turisme:  
Máximo Buch Torralva,  
president de l'Agència Valenciana del Turisme  
  
Aena Aeropuertos:   
José Manuel Fernández Bosch,  
director de Servicis Comercials i Gestió Immobiliària d'Aena Aeropuertos, SA